
בין זכירה לזכירה – שבת ועמלק
דרשת הרב שג"ר לשבת זכור
'פור הוא הגורל' עמ' 11

בשבת זכור אנו מקיימים את המצווה של זיכרון מחיית עמלק. לפי רוב מוני המצוות זו מצווה עצמאית בנוסף למצוות מחיית עמלק[footnoteRef:0]. אין זה מקרי שאנו מקיימים מצווה זו בשבת דווקא ולא בפורים עצמו, משום שישנו קשר עמוק בין השבת לזיכרון מחית עמלק. [0:  ראה למשל ברמב"ם, ריש הל' מלכים: ה"ח – למחות זרעו של עמלק. ה"ט – לזכור מה שעשה עמלק". וכן בספר החינוך מצוות תרג-תרה.] 


"זכור את אשר עשה לך" וגו'. כאן כתיב "זכור" ובשבת כתיב "זכור". שניהם שווין! אמר שלמה: "אמרתי אני בלבי, כמקרה הכסיל גם אני יקרני, ולמה חכמתי אני אז יותר, ואמרתי כי אין זיכרון לחכם עם הכסיל לעולם" (קהלת ב).
אע"פ שכתוב בשבת "זכור" ובעמלק "זכור" – אינן שווין... משל למה הדבר דומה? למלך שעשה סעודה וזימן את האורחים. נכנס הקערה לפניו מלא כל טוב, אמר: זכור פלוני אוהבי. משקנח את הקערה אמר: זכור פלוני שונאי. אמרו לו אוהביו: זה הזכרת וזה הזכרת?!  אמר להם: לזה הזכרתי על קערה מלאה כל טוב, ולזה הזכרתי על קערה ריקם. כך השבת כתיב בה (שמות כ) "זכור את יום השבת – לקדשו" ולכבדו במאכל ובמשתה ובכסות נקייה, ובעמלק כתיב "זכור את אשר עשה לך עמלק". על מה אתה זוכרו? על שולחן ריקה, שנאמר "תמחה את זכר עמלק מתחת השמים".[footnoteRef:1] [1:  תנחומא כי תצא, ז.] 


שלמה שואל על משמעות החיים: "כמקרה הכסיל גם אני יקרני". המקריות שולטת בכל, ואם כך הוא, האמנם יש משמעות לחיים? "ולמה חכמתי אני?"
קשה, קשה לו לאדם לחיות את חוסר הטעם ואת חוסר המשמעות, את המקריות שיש בחיים. הגורל נתפס אצלו כמקרה, והייאוש אוכל אותו.

ופניתי אני לראות חכמה והוללות וסכלות, כי מה האדם שיבוא אחרי המלך את אשר כבר עשוהו. וראיתי אני שיש יתרון לחכמה מן הסכלות כיתרון האור מן החשך. החכם עיניו בראשו והכסיל בחשך הולך, וידעתי גם אני שמקרה אחד יקרה את כלם. ואמרתי אני בלבי: כמקרה הכסיל גם אני יקרני, ולמה חכמתי אני אז יותר? ודברתי בלבי שגם זה הבל. כי אין זכרון לחכם עם הכסיל לעולם, בשכבר הימים הבאים הכל נשכח, ואיך ימות החכם עם הכסיל?! ושנאתי את החיים, כי רע עלי המעשה שנעשה תחת השמש, כי הכל הבל ורעות רוח. ושנאתי אני את כל עמלי שאני עמל תחת השמש, שאניחנו לאדם שיהיה אחרי. ומי יודע החכם יהיה או סכל, וישלט בכל עמלי שעמלתי ושחכמתי תחת השמש?  – גם זה הבל.[footnoteRef:2] [2:  קהלת ב, יב-יט.] 


לכן מגיע שלמה למסקנה שהכול הבל. אין משמעות לשום דבר.
ואמנם, יש לו ממה לחשוש. הוא איננו יודע מי ישלוט בעמלו, החכם יהיה או סכל? אנחנו יודעים – סכל היה. לפי התרגום השני למגילה[footnoteRef:3], אחשוורוש הסכל היה זה שישב על כיסא שלמה.  [3:  מובא להלן (פסקה ב'). ] 

מהו אם כן ההבדל בין החכם לכסיל?   – הדרשן בתנחומא פירש, כנראה, שהפתרון הוא בכך ש"אין זיכרון לחכם עם הכסיל". וזוהי התשובה שעונים לשלמה: את שניהם זוכרים, אך את זה על קערה מלאה כל טוב, ואת חבירו על קערה ריקה.
אך הרי זה שטר ששוברו בצידו: הפסוק ממשיך – "בשכבר הימים הכול נשכח". ספק אם שלמה המלך היה משתכנע מפתרונו של הדרשן במדרש, האם יבוא הוא לכלל סיפוק בכך שיזכירו אותו על שולחן מלא? 
"בשכבר הימים הכול נשכח, ואיך ימות החכם עם הכסיל?!" – זועק מרה שלמה המלך. "אין זיכרון לראשונים וגם לאחרונים שיהיו לא יהיה להם זיכרון עם שיהיו לאחרונה". בנצח, באינסוף האלוקי, הכול נבלע, ואם כן למה חכמתי אני אז יותר? הכול מאבד את משמעותו באינסוף, ואיזו משמעות נותרה? 
התשובה הפורימית היא: נכון, באינסוף אין משמעות לחכמה על פני הסכלות. אדרבה, "יקר מחכמה ומכבוד סכלות מעט". 
ימי הפורים הם "ימי משתה ושמחה", משתה ושכרות המאפשרים את השמחה. מעט סכלות, אי התחכמות, קצת שכרות. 
לפעמים נוכל להבין באמצעות סכלות זו את מה שלא נקלט ונכנס לכלי השכל, ונוכל אז לשמוח, ולהאמין.
שלמה המלך חפץ אף הוא לפיכך "לדעת הוללות וסכלות" – שהיא היא הדעת של פורים, "עד דלא ידע בין ארור המן לברוך מרדכי". רוצה הוא, החכם מכל אדם, לדעת את מה שלא ניתן לדעת. את סוד ההשגחה האלוקית; את סוד המלכות והזיכרון האלוקיים. 
יודע הוא החכם מכל אדם את הפתרון הפורימי, סכלות המעט הפורימית, שהיא יקרה מחכמה ומכבוד. דא עקא – הוא איננו מסוגל להיות סכל ואפילו לא מעט:
אמרתי אני בלבי: לכה נא אנסכה בשמחה וראה בטוב, והנה גם הוא הבל. לשחוק אמרתי מהולל ולשמחה מה זֹה עושה. תרתי בלבי למשוך ביין את בשרי, ולבי נהג בחכמה ולאחוז בסכלות, עד אשר אראה אי זה טוב לבני האדם אשר יעשו תחת השמים מספר ימי חייהם.[footnoteRef:4] [4:  קהלת ב, א-ג.] 

הפוזה הרפלקסיבית היא שמכשילה אותו: הוא רוצה לאחוז בסכלות, אך ליבו נוהג בחכמה, וזה בלתי אפשרי, משום שתמיד יחזור וישאל "לשמחה מה זו עושה?". זוהי הסיבה שהוא איננו מסוגל להיות שמח. שמחת הפורים היא שמחה של סכלות, "שמחת עד דלא ידע", ושלמה החכם לא מסוגל לה. יודע הוא, ש"יוסיף דעת יוסיף מכאוב", אך הוא איננו יכול לוותר על הדעת, להגיע ל"עד דלא ידע", וממילא הוא ממשיך לכאוב ואיננו שמח.
יודע הוא שלמה לשבח את השמחה, אך הוא גם יודע ששמחה זו אינה לאל ידו...
זהו למעשה החטא הקדום של עץ הדעת. כמו שאמרו חז"ל: "המן מן התורה מנין? – המן העץ"[footnoteRef:5]. כאן מתחילה דעת טוב ורע, העמידה מול, הרפלקסיה. הוא איננו שוכח את עצמו, ולכן איננו מתחבר אל החיים עצמם. דרך עץ-החיים נחסמת בפניו...  [5:  חולין קלט, ע"ב.] 

את שלמה מטרידה, כאמור, השאלה: מי ישב אחרי על כסאי? חכם או כסיל?
כיסא שלמה איננו סתם כסא: "אין כסא אלא מלכות, שנאמר 'וישב שלמה על כסא ד' למלך'". על כסא ד', כסא המלכות, יושב שלמה. כסא ד' הוא, כידוע, ההנהגה האלוקית[footnoteRef:6]. [6:  עיין במורה-נבוכים ח"א, פ' ט'.] 

"בימים ההם כשבת המלך אחשוורוש על כסא מלכותו אשר בשושן הבירה". בתרגום שני מובא: "ביומיא האינון כד הוה יתיב מלכא אחשוורוש על כורסיה דהוה מזומן ליה בשושן בירנתא, הא כורסיה לא דידיה ולא דאבהתוהי אלא כורסיה דמלכא שלמה". 
(תרגום: בימים ההם כשבת המלך אחשוורוש על הכסא שהיה מזומן לו בשושן הבירה, כסא זה לא היה לא שלו ולא של אבותיו אלא כסאו של המלך שלמה). 
הכסיל ירש אם כן את הכסא של שלמה. "'כל רוחו יוציא כסיל' - זה אחשוורוש".[footnoteRef:7] [7:  אסתר רבה פ"ב.] 

...כסא ד', "כס י-ה", מלכות ד', היא היא מלכות ישראל. ומלכות ד', ההנהגה של המציאות, שהיתה גלויה ומובנת בימי שלמה נעשתה נסתרת וסתומה. הסתר הפנים האלוקי הוא החלפת המלך החכם במלך הכסיל. מלכותו של הקב"ה אינה שלימה בגלל מציאותו של עמלק, שהיא השניות שבין הבורא ונבראים, היא מקור ההסתרה: "כל זמן שזרעו של עמלק קיים כאילו כנף מכסה את הפנים"[footnoteRef:8]. ולכן: "כל זמן שזרעו של עמלק בעולם, לא השם שלם, ולא הכסא שלם. אבד זרעו של עמלק, השם שלם והכסא שלם".[footnoteRef:9]  [8:  פסדר"כ פרשה ג.]  [9:  תנחומא כי תצא, סימן יא.] 

שניות זו הינה העמדה הרפלקסיבית של החכם הבוחן כל דבר מבחוץ, ונשאר לכן מחוץ לכל דבר. 

[מחתונה של אבודים ...."השמחה שישמח אדם בעשיית המצוה ובאהבת האל שציווה בהן, עבודה גדולה היא, וכל המונע עצמו משמחה זו ראוי להפרע ממנו שנאמר 'תחת אשר לא עבדת את ה' אלהיך בשמחה ובטוב לבב', וכל המגיס דעתו וחולק כבוד לעצמו ומתכבד בעיניו במקומות אלו חוטא ושוטה, ועל זה הזהיר שלמה ואמר 'אל תתהדר לפני מלך'. וכל המשפיל עצמו ומקל גופו במקומות אלו הוא הגדול המכובד העובד מאהבה, וכן דוד מלך ישראל אמר 'ונקלותי עוד מזאת והייתי שפל בעיני', ואין הגדולה והכבוד אלא לשמוח לפני ה' שנאמר 'והמלך דוד מפזז ומכרכר לפני ה''."[footnoteRef:10] [10: 	רמב"ם, משנה תורה, ספר זמנים, הלכות שופר סוכה ולולב, פרק ח הלכה טו-טז.] 


הדגם של הרמב"ם לשמחה של מצווה הוא דוד המלך המכרכר ומפזז לפני ארון ה'. השמחה המתוארת כאן אינה מתונה ומאופקת; היא מתפרצת אל הגוף ומביאה למעשים שבהקשר אחר נתפסים כלא-מכובדים. אפשר להיזכר כאן במנהגו של ר' אברהם קליסקר, מראשוני החסידים, שהיה מתפלל בעמידה על הראש. הוא זכה על כך לביקורות חריפות מצד המתנגדים, שאת חרדתם ניתן להבין – ננסה לדמיין את ההשפעה שיש לתנועה כזו על התפילה. 
אבל דרך הזכרת ריקודיו של דוד, קושר הרמב"ם לשמחה במצוות גם את הביקורת שבדברי מיכל בת שאול, אשר הפסוקים שם מזכירים בהקשר זה את עקרותה.[footnoteRef:11] זוהי קריאה חסידית: למה למיכל בת שאול לא היה ילד עד יום מותה? כי בוז מהסוג הזה הוא תנועה של סריסות. הדאגה לכבוד האישי מביאה למבט מוחצן המקבע את הגוף ומחניק את החיוניות הנדרשת לפריון. השמחה אותה מתאר הרמב"ם אינה הצגה מוחצנת של השתטות; יש בה ממד של שחרור גופני ושכחה עצמית, המאפשרים פתיחות אחרת וגישה שונה לקיום המצוות. התנועה יוצרת פתח שאינו אפשרי כאשר הגוף קפוא תחת המסכה המכובדת. בדרך כלל העמידה שלנו בתפילה מבטאת פחד מהתנועה של הגוף. הרמב"ם, לעומת זאת, מדבר בשבחו של מי ש"מקל גופו": אפשר לקרוא זאת כביטוי של התנגדות לכבדות ומלאות עצמית, אבל אפשר גם לראות זאת כביטוי פיזי – קריאה להפוך את הגוף למקל ממש, לאפשר לו להתנועע, להיענות למעגליות הכאוטית של הגוף שהיא עצמה תורה גבוהה. דרכה ניתן לפתוח אפשרויות חדשות לתפילה בפרט, ולקיום המצוות בכלל. [11: 	שמואל ב ו, כג.] 

בתחומי היצירה פעמים רבות הגוף הופך למקור של ביטוי החורג מהתחום המילולי. דיברתי פעם עם מלחין, אדם שחזר בתשובה, על האופן בו הוא יוצר. הוא אמר שהוא עושה פעילות של השקטה, של שכחה עצמית, והניגון בוקע מהבטן, מתחיל מלמטה ויוצא לאוויר. הוא תיאר את יצירת הניגון כחוויה גופנית דווקא, חוויה שדורשת שחרור מהעמדה המודעת והשולטת שאנו תופסים בדרך כלל. הניגון עליו אני מדבר אינו מוזיקת רקע, תוספת המנעימה את החיים; הוא אירוע מסעיר של שחרור ממצוקה, מכבלי התודעה היומיומית שאנו נתונים בה. אי-אפשר לשמור על התנוחה הרגילה ולצפות ליצירה מהסוג הזה; יש צורך לערער את הקיבעונות הבסיסיים של הקיום שלנו. זהו ה'מפזז ומכרכר' של הרמב"ם, ה'עומד לפני התיבה' של ר' לוי-יצחק, ה'אור המתפלש בנתפס' של הרב קוק – וסיפורי המעשיות של ר' נחמן. כולם מובילים לאותה נקודה – תורה שיוצאת מהגוף, מהתנועה, משינוי התודעה, מהשחרור מהשפה הרגילה, מקום בו מה שיוצא כבר אינו לגמרי בשליטתך. אלו הבעות חד-פעמיות שנוצרות ברגע מסוים, ויש בהן מגע עם האינסוף, עם האלהי...]

השבת קשורה אף היא לכיסא הכבוד: "מזמור שיר ליום השבת... נכון כסאך מאז מעולם אתה" (תהלים צב). וכן אומרים אנו בתפילת השבת: "לאל אשר שבת מכל המעשים, ביום השביעי נתעלה וישב על כיסא כבודו". מדוע דווקא בשבת מתגלה מלכות ד'?
השבת, הינה אות בין הקב"ה לישראל, על "כי ששת ימים עשה ד' את השמים ואת הארץ וביום השביעי שבת וינפש" (שמות לא, יז). השבת היא אות למקורה האלוקי של הבריאה. במנוחת השבת, בהסתלקות מפעולות כל שהן אנחנו מודים ומכריזים שכל השתדלותנו, כל מעשינו, אינם אלא של הקב"ה. הכול בידי שמים, כל מה שאנו עושים אינו אלא דמיון, והקב"ה, הוא שעשה ויעשה את הכול. 
כל השתדלות, מבוססת על מחשבה שהתוצאה תלויה במעשה, שאם לא כן לא הייתה ההשתדלות נעשית. אולם מצד שני, יש לבטוח בביטחון גמור, שהתוצאה לגמרי אינה תלויה בהשתדלות.
המנוחה וההסתלקות מכל פעולה בשבת, מאפשרת את ההופעה האלוקית, את האור והשפע השבתי, שהוא גילוי כיסא ד' – ההנהגה האלוקית של העולם. בשבת, אנו משתלבים בנצחיות ובמנוחה האלוקית-השבתית.
...כאשר ישראל מחללים את השבת מופיע עמלק בן בנו של עשיו בעל הידיים. 
אך כיצד מנצחים את עמלק, את חילול השבת?  – ע"י השכרות, שמוחקת את ההבדל בין ההסתר לגילוי, בין ההשתדלות למנוחה, בין גילוי הפנים השבתי להסתר הפנים החילוני. "לעשות אותם ימי משתה ושמחה" – נאמר בפורים. ונאמר בגמרא (מגילה ה, ב):
הספד ותענית קבילו עלייהו, מלאכה לא קבילו עלייהו, דמעיקרא כתיב "שמחה ומשתה ויום טוב", ולבסוף כתיב "לעשות אותם ימי משתה ושמחה", ואילו יום טוב לא כתיב.
פורים אינו אסור בעשיית מלאכה, בכך נבדל הוא משבת וימים טובים. את הסיבה לכך מסביר הרב קוק ב"עולת ראיה"[footnoteRef:12]: קדושת פורים גבוהה כל כך עד שהיא יכולה לכלול בתוכה גם את המלאכה – המעשה.  [12:  ח"א עמ' תמ.] 

פורים הפוך הוא משבת. בשבת ישנה, כאמור, הסתלקות מכל פעולה, מנוחה שלימה, מעלים את הידיים לקדושה, בחינת "שאו ידיכם קודש"[footnoteRef:13]. בפורים הקדושה גבוהה כל כך, בחינת "עד דלא ידע", ידיעה שלמעלה מן הידיעה, עד שהיא מתגלה גם בפעילות הנמוכה, בירידה, ובחוסר הדעת. והתגלות זו באה על ידי השכרות, שתיית יין שלא במידה, בהתפשטות ללא גבולות. זאת לעומת "'זכור את יום השבת לקדשו' – זכרהו על היין"[footnoteRef:14], קידוש על רביעית יין. וגם שתיית יין בתוך הסעודה בשבת ויום-טוב שהיא מצווה – "אין שמחה בלא יין", אף היא מוגבלת על פי ההלכה, ואסור להגיע לשכרות[footnoteRef:15]. [13:  תהילים קלד, ב.]  [14:  פסחים קו, ע"א.]  [15:  ראה למשל רמב"ם, הל' שביתת יום-טוב, ו, כ.] 

ונסביר על פי דרכנו. בזמן מחית עמלק, כשהכיסא והשם נשלמים, שוב אין סתירה בין השתדלות, עשיית מלאכה, למנוחה ובטחון. בבחינה של "עד דלא ידע בין ארור המן לברוך מרדכי", אין מקום להבחנה בין מלאכה ומנוחה, כי הכל כסא ד'....

אהבת החיים באנרגיה אכסטטית – הראי"ה קוק 
א. האהבה צריכה להיות מלאה בלב לכל.
ג. אי-אפשר שלא לאהוב את ד', ואי-אפשר שלא יצמיח כח אהבה מתוקה ומוכרחת זאת צמח מעשי. לאהוב לפעול בפועל ובמעשה כל המתרחש לטוב ביחש להשגת אור ד'...ואי-אפשר שלא להתמלא אהבה לכל בריה, שהרי שפע אור ד' בכל הוא מאיר, והכל הוא התגלות חמדת נועם ד', חסד ד' מלאה הארץ באהבת ה'.
ד. .. ומה אכזרי הוא האדם על עצמו, שהוא משתקע במחשכי החיים, מטריד עצמו בחשבונות רבים ג), ואת חיי החיים, את עדן יסוד החיים הוא משכיח מלבבו, ובשביל כך אין לו חלק בו ד), והרי הוא הולך שחוח, מתגרת יד החומריות הגסה המתגברת עליו, באין אור ואין זוהר. אמנם דבר זה נגד כל טבע הנפש ונגד טבע ההוויה כולה הוא. חסד עליון מוכרח הוא להתפרץ, ממסגרותיו... עין לא ראתה אלהים זולתך יעשה למחכה לו.
ה. אהבת הבריות צריכה להיות חיה בלב ובנשמה, אהבת כל האדם ביחוד. ואהבת כל העמים כולם ח), חפץ עילוים ותקומתם הרוחנית והחמרית, והשנאה צריכה להיות רק על הרשעה והזוהמא שבעולם. אי-אפשר כלל לבא לידי רום-הרוח של "הודו לד' קראו בשמו הודיעו בעמים עלילותיו" ח*) בלא אהבה פנימית, מעמקי לב ונפש, להיטיב לעמים כולם, לשפר את קניניהם, לאשר את חייהם. תכונה זו היא שמסגלת את רוחא דמלכא משיחא ט) לחול על ישראל...אבל עלינו לדעת כי נקודת חיים, אור וקודש, תמיד לא זזה מהצלם האלהי שנחנן בו האדם בכללו, וחוננו בו כל עם ולשון, כל אחד לפי ערכו, וגרעין קודש זה ירומם את הכל. ומתוך נקודת-חיים זו אנו חפצים את העילוי הגמור שיחול בעולם,..
[bookmark: _30j0zll]ו. מדת האהבה השרויה בנשמת הצדיקים היא כוללת את כל הברואים כולם, ואינה מוציאה מן הכלל שום דבר ולא עם ולשון, ואפילו עמלק אינו נמחה כי-אם מתחת השמים יב), אבל ע"י הזיכוך מתעלה הוא לשורש הטוב יג), אשר הוא מעל לשמים יד), ונכלל הכל באהבה העליונה טו), אלא שצריך כוח גדול וטהרה עצומה לייחוד נשגב זה.
י. אהבת הבריות צריכה טיפול מרובה, להרחיבה ברוחב הראוי לה, נגד השטחיות הנראה בסקירה הראשונה ע"י שימוש שאינו כל צרכו, מצד התורה ומצד המוסר המנהגי, כאילו יש ניגודים ולפחות שוויון-נפש לאהבה זו, שהיא צריכה להתמלא תמיד בכל חדרי הנפש. המעמד היותר עליון באהבת הבריות צריכה לקחת אהבת האדם, והיא צריכה להתפשט על כל האדם כולו, למרות כל שינויי דעות דתות ואמונות, ולמרות כל החילוקים של הגזעים והאקלימים, נכון הדבר לרדת לסוף דעתם של העמים והקיבוצים השונים, כמה שאפשר ללמוד את אופיים ואת תכונותיהם, למען דעת איך לבסס את האהבה האנושית על יסודות המתקרבים למעשה. כי רק על נפש עשירה באהבת הבריות ואהבת אדם תוכל אהבת האומה להתנשא בגאון אצילותה וגדולתה הרוחנית והמעשית. וצרות-העין הגורמת לראות בכל מה שחוץ לגבול האומה המיוחדת, אפילו אם הוא חוץ לגבול ישראל, רק כיעור וטומאה, היא מהמחשכים הנוראים שגורמים הריסה כללית לכל בנין הטוב הרוחני, שכל נפש עדינה מצפה לאורו.

פור הוא הגורל – הרב שג"ר
מתוך ההקדמה...האפילוג, המפרש את שאלת עם ישראל "היש ה' בקרבנו אם אין", שאלה שלדברי המדרש שיסתה את עמלק בישראל, מהווה סתירה לנאמר ברוב הדרושים (למעט הפרק על כתיבת המגילה). בעוד שלאורך הדרושים עמלק הינו ה'יש' שהמלחמה בו הינה באמצעות ה'אין', הטענה של האפילוג שישנו יש גבוה מה'אין', ה'יש האמיתי', ורק באמצעותו ניתן להתגבר על הספק העמלקי. יש זה לא נקנה באמצעות התבודדות, אלא דווקא בעזרת ה'אתה' והיחס אליו. אפילוג זה גם הוא בכלל ה'נהפוך הוא' הפורימי, אך הוא כבר פותח דיון חדש...

